
PIYS PP. IX. 


Dilecti Filii Religiosi Viri, Salutem 
et Apostolicam Benedictionem 

Ij bi primum arcano divinae providentiae consilio 
ad totius Ecclesiae regimen evecti fuimus, inter praecipuas 
Apostolici Nostri ministerii curas et sollicitudines nihil 
Nobis potius fuit, quam Religiosas vestras Familias sin- 
gulari paternae Nostrae caritatis affectu complecti, omni- 
husque studiis prosequi, tueri, defendere, ac majori ea- 
rum bono et splendori totis viribus consulere atque pro- 
spicere. Ipsae enim ad maiorem omnipotentis Dei glo- 
riam, et animarum salutem procurandam a sanctissimis 
viris divino afflante spiritu institutae, atque ab hac Apo- 
stolica Sede confirmatae, multiplici earum forma pulcher- 
rimam illam varietatem efficiunt, quae mirifice circum- 
dat Ecclesiam, ac lectissimas illas auxiliares Christi mi- 
litum turmas constituunt, quae maximo tum chrislianae, 
tum civili reipublicae usui ornamento atque praesidio 
semper fuerunt. Siquidem earum Alumni singulari Dei 
beneficio ad evangelicae sapientiae consilia profitenda vo- 
cati , atque omnia detrimentum esse existimantes pro- 
pter eminentem scientiam Christi Jesu, animo excel- 
so et invicto terrestria cuncta despicientes , et cae- 
lestia unice spectantes , iis egregiis operibus insiste- 
re, gloriosisque laboribus perfungi semper visi sunt, 

ras, disciplinas, artes excolere tueri, atque ab interitu 
▼indicare, teneras juvenum mentes et cerea corda ad 
pietatem et honestatem mature fingere, sanisque do- 
ctrinis imbuere, errantes ad salutis tramitem revocare. 
Neque id satis, namque induti viscera misericordiae nul- 
lum est heroicae caritatis genus, quod cum propriae etiam 
vitae discrimine ipsi non exercuerint, ut captivis, carcero 
inclusis, aegrotantibus, morientibus, cunctisquc miseris, 
egenis, calamitosis opportuna quaeque chrislianae benefi- 
centiae, et providentiae subsidia amanter praebere, eo- 
rumque dolorem lenire, lacrimas detergere, ac necessita- 
tibus omni ope et opera consulere possent. 

Hinc porro evenit, ut Ecclesiae Patres, ac Doctores me- 
rito atque optimo jure evangelicae perfectionis cultores sum- 
mis laudibus exornarint, et contra illorum oppugnatores 
acerrime decertarint, qui sacra haec Instituta tamquam inu- 
tilia et societati exitialia esse temere denunciant. Romani 
vero Pontifices Decessores Nostri ipsos Regulares Ordines 
benevolo semper affectu prosequentes, Apostolicac aucto- 
ritatis patrocinio illos tegere, tutari, atque amplioribus pri- 
vilegiis, honoribus decorare numquam omiserunt, probe 
noscentes quae quantaque bona et commoda ex ipsis 
Ordinibus in universam christianam rempublicam omni 
tempore redundarint. Atque iidem Praedecessores Nostri 
de hac potiore Dominici agri parte tantopere solliciti 
fuere, ut, vix noverunt inimicum hominem clanculum su- 
perseminare zizania in medio trilici, vulpesque parvulas 
demoliri florentes palmites, nulla interposita mora curam 
omnem contulerint ad radicitus evellendum destruendum- 
que quidquid uberrimos ac laetissimos jacti boni seminis 
fructus posset impedire. Hac sane de causa rcc. me. Cle- 
mens praesertim VIII, Urbanus pariter VIII, Innocen- 
tius X, Alexander VII, Clemens IX, Innocentius XI, 
itemque Innocentius XII, Clemens XI, Pius VII, Leo XII 
Decessores Nostri tum saluberrimis initis consiliis, tum 
sapientissimis editis Decretis, ct Constitutionibus omnes 
Pontificiae vigilantiae et providentiae nervos intendere 
band intermiserunt ad mala penitus amovenda, quae tri- 
stissimis rerum ac temporum vicibus in Religiosas Fa- 
milias irrepserant, atque ad regularem iu illis discipli- 
nam vel tuendam vel instaurandam. 

Nos itaque pro summa , qua Ordines ipsos caritate 

prosequimur, illustria Decessorum Nostrorum exempla ae- 
mulantes, ac sapientissimis Tridentinorum praesertim Pa- 
trum sanctionibus inhaerentes ( Sess. XXV. de Re- 
gular. et Moniat. ), pro supremi Nostri Apostolatus of- 
ficio, curas cogilalionesquc Nostras toto cordis affectu ad 
vestras Religiosas Familias eo sane consilio convertere 
constituimus, ut si quid in ipsis infirmum sit consolide- 
mus, si quid aegrotum sanemus, si quid confractum al- 
ligemus, si quid perditum reducamus, si quid abjectum 
erigamus, quo morum integritas, vitae sanctitas, regu- 
laris disciplinae observantia, litterae, scientiae presertim 
sacrae, ac propriae cujusque Ordinis leges ubique revi- 
viscant, ac magis in dies vigeant ct floreant. Etsi enim 
vehementer in Domino lactamur, multos Sacrarum Fami- 
liarum existere Alumnos, qui sanctissimae vocationis me- 
mores, ac virtutum omnium exemplo et doctrinarum co- 
pia praestantes illustria Patrum suorum vestigia persequi, 
in ministerio salutis laborare , bonumque Christi odo- 
rem undique diffundere summopere student, tamen dole- 
mus nonnullos reperiri, qui eorum professionis ac di- 
gnitatis obliti a suscepto instituto ita declinarunt, ut, non 
sine maximo ipsorum Ordinum ct Fidelium damno, spe- 
ciem tantum hahilumquc pietatis praeferant, ac professi 
instituti sanctitatem nomen vestemque vita ct ''moribus 
refellant. 

Has igitur ad Vos, Dilecti Filii, qui corumdem Ordi- 
num Moderatores estis, Litteras damus studiosissimae 
Nostrae erga Vos, vestrosque religiosos Ordines volun- 
tatis nuncias, quibus consilium a Nobis de regulari di- 
sciplina instauranda susceptum significamus. Quod qui- 

dem consilium eo omnino contendit, ut, Deo bene ju- 
vante, illa omnia statuere, ct perficere valeamus, quae 
ad cujusque Religiosae Familiae incolumitatem prospe- 
ritatemque tuendam, comparandam, ad populorum utili- 
tatem procurandam, atque ad divinum cultum amplifican- 
dum , Dcique gloriam promovendam magis magisque pos- 
sint conducere. Etenim in vestrorum Ordinum disciplina 
instauranda eo potissimum Nostra studia , et desideria 
spectant, ut ex ipsis Ordinibus navos atque industrios 
operarios pietate non minus quam sapientia pollentes, 
bominesque Dei perfectos , et ad omne opus bonum in- 
structos habere possimus, quorum operam in vinea Do- 
mini excolenda, in catholica fide penes infideles praeser- 
tim populos propaganda, in gravissimis Ecclesiae ct hu- 
jus Apostolicae sedis negotiis pertractandis adhibere va- 
leamus. Ut autem tanti momenti negotium religioni, at- 
que ipsis Regularibus Ordinibus, quod est maxime in 
votis, prospere felicitcrque eveniat, atque optatum exi- 
tum obtineat, vestigiis Praedecessorum Nostrorum insi- 
stentes , peculiarem Venerabilium Fratrum Nostrorum 
S. R. E. Cardinalium Congregationem instituimus, quam 
de Stalu Regularium Ordinum nominavimus , quo ipsi 
VV. FF. NN. pro singulari eorum sapientia, prudentia, 
consilio, rerumque gerendarum usu et peritia adjutri- 
cem Nobis manum in tanto opere praebeant. 

At Vos quoque, Dilecti Filii, in ejusdem operis con- 
sortium advocamus, ac vehementer in Domino monemus, 
hortamur, obsecramus, ut Nostris hisce curis studiisque 
omni alacritate adlaborare velitis, quo vester Ordo pristi- 
na dignitate et splendore refulgeat. Itaque pro loco quem 

tenetis, pro munere quo insigniti estis, nihil intenta- 
tum relinquite, ut Religiosi Viri Vobis subjecti serio 
meditantes vocationem, qua voeali sunt, digne ambulent 
in ea, et Yota , quae Deo semel voverunt, religiosissi- 
me semper reddere studeant. Omni vero vigilantia pro- 
spicite , ut ipsi insignia Majorum suorum vestigia se- 
ctantes, sanctamquc disciplinam custodientes, mundique 
illecebris , spectaculis , negotiis quibus se abdicarunt 
omnino adversantes , sine intermissione precationi , rc- 
i um caelestium commentationi , doctrinae , lectioni in- 
stent, in animarum salutem ex proprii Ordinis instituto 
incumbant, et morlificali carne, vivificati autem spiritu, 
seipsos Populo Dei exhibeant modestos, humiles, sobrios, 
benignos, patientes, justos, integritate, castitate irrepre- 
hensibiles, caritate ferventes, sapientia honorabiles, ne 
cuipiam sint offensioni, sed omnibus praebeant exemplum 
bonorum operum, ut qui ex adverso est vereatur, nihil 
habens malum dicere de ipsis. Etenim probe noscitis 
qua vitae sanctitate, et virtutum omnium ornatu ii prae- 
lucere omnino debeant, qui omnibus rerum humanarum 
blandimentis, voluptatibus, fallaciis, vanitatibus penitus 
abjectis , uni se Deo Deiquc cultui adhaerere polliciti 
ac professi sunt, ut Christiana plebs in eos tamquam in 
nitidissimum speculum intuens, ea pietatis, religionis, et 
eujusque virtutis documenta ab ipsis excipiat, quibus fe- 
liciore pede percurrat semitas Domini. Cum autem ex 
diligenti tironum admissione, atque optima iliorum insti- 
tutione totius eujusque sacrae familiae status decorque 
plane pendeat, Vos summopere hortamur, ut eorum, qui 
religiosae vestrae familiae nomen daturi sunt, indolam, 

ingenium, mores antea accurate exploretis, ac sedulo in- 
vestigetis quo consilio, quo spiritu, qua ratione ad re- 
gularem vitam ineundam ipsi ducantur. Ac postquam no- 
veritis illos in religiosa vita amplectenda nihil aliud spe- 
ctare nisi Dei gloriam, Ecclesiae utilitatem, ac propriam 
et aliorum salutem , in id potissimum omni diligentia , 
cura, industria incumbite, ut tirocinii tempore ex proprii 
Ordinis legibus pie sanclcque ab optimis Magistris edu- 
centur, et ad omnem virtutem, atque ad initum regularis 
vitae institutum quam optime informentur. Et quoniam 
praecipua atque illustris Regularium Ordinum laus sem- 
per fuit litterarum studia excolere fovere, ac tot eru- 
ditis doctis laboriosisque operibus humanarum divina- 
rumque rerum scientiam illustrare, iccirco Vos summo- 
pere excitamus monemus , ut juxta vestri Ordinis leges 
maxima cura sollertia rectam studiorum rationem pro- 
movere, et omnia conari velitis, ut Religiosi vestri Alu- 
mni in humaniores litteras, ac severiores disciplinas prae- 
sertim sacras addiscendas constanter incumbant , quo 
ipsi optimis sauisque doctrinis apprime exculti, et pro- 
prii muneris partes, et sacra ministeria religiose sapien- 
terque obire valeant. Jam vero cum summopere opte- 
mus, ut omnes qui militant in castris Domini unani- 
mes uno ore honorificent Deum et Patrem Domini ?io- 
stri Jesu Christi, ac perfecti in eodem sensu atque sen- 
tentia solliciti sint servare unitatem spiritns in vinculo 
pacis, a Vobis etiam atque etiam efflagitamus, ut arctis- 
simo concordiae et caritatis foedere , summaque animo- 
rum consensione VV. FF. Episcopis, et saeculari Clero 
conjuncti nihil antiquius habeatis, quam in opus ministerii, 

in aedificationem Corporis Christi consociatis studiis vi- 
res omnes intendere , atque aemulari serapcr charis- 
mata meliora. Cum enim una sit Regularium et Saecu- 
larium Praelatorum , et Subditorum exemptorum, et non 
exemptorum universalis Ecclesia , extra quam nullus omni- 
no salvatur, quorum omnium unus est Dominus, una Fides, 
et unum Baptisma; decet, ut omnes, qui ejusdem sunt cor- 
poris, unius etiam sint voluntatis , et sicut fratres ad invicem 
vinculo caritatis sint adstrtcti (Clcm. nnic.de exces. Praelat. ). 

Haec sunt, Dilecti Filii, quae Vobis significanda, et 
monenda consuimus hac Nostra Epistola, ut plane intcl- 
ligatis quanta Vos, vestrasquc Religiosas Familias bene- 
volentia prosequamur, quantoque studio earumdem fami- 
liarum rationibus, utilitatibus, dignitati et splendori pro- 
videre velimus. Non dubitamus autem, quin Vos pro exi- 
mia vestra religione, pietate, virtute, prudentia, ac sum- 
mo vestri Ordinis amore Nostris desideriis, curis, consi- 
liis cumulatissime respondere gloriemini. Hac igitur fi- 
ducia et spe freti propensissimae Nostrae in Vos, cunctos- 
que vestros Religiosos Sodales voluntatis, et caritatis te- 
stem, ac caelestium omnium munerum auspicem Aposto- 
licam Benedictionem ex intimo corde depromptam Vobis 
ipsis, Dilecti Filii Religiosi Viri, atque illis peramanter 
impertimur. 

Datum Romae apud S. Mariam Majorem die xvu. Junii 
Anno mdcccxlvii. Pontificatus Nostri Anno Primo. 


